**LATVIJAS REPUBLIKAS MINISTRU KABINETS**

|  |  |
| --- | --- |
| 2016.gada \_\_\_.\_\_\_\_\_\_\_\_\_\_ | Noteikumi Nr.\_\_\_\_\_\_ |
| Rīgā | (prot. Nr.\_\_\_\_\_\_.§) |

**Noteikumi par energoefektivitātes prasībām licencēta vai reģistrēta energoapgādes komersanta valdījumā esošām centralizētām siltumapgādes sistēmām un to atbilstības pārbaudes kārtību**

*Izdoti saskaņā ar Enerģētikas likuma 46. panta desmito daļu*

**I. Vispārīgie jautājumi**

1. Noteikumi nosaka energoefektivitātes prasības licencēta vaireģistrēta energoapgādes komersanta valdījumā esošām centralizētām siltumapgādes sistēmām un to atbilstības pārbaudes kārtību.

2. Noteikumos ir lietoti šādi termini:

2.1. ārējie siltumtīkli – siltumtīkli, kas savieno siltuma avotu ar individuālajiem siltumpunktiem;

2.2. neto siltumenerģija – siltumenerģijas daudzums, kuru siltuma avots nodod tā izejā;

2.3. nominālā siltuma jauda – maksimālā siltuma jauda, kuru noteicis katlu ražotājs vai koģenerācijas iekārtas ražotājs un kuru attiecīgā iekārta spēj nodrošināt nepārtrauktas darbības laikā, izmantojot galveno kurināmo, un ar ražotāja noteikto lietderības koeficientu;

2.4. siltuma avota neto lietderības koeficients – siltuma avota noteiktā laika intervālā tīklā nodotās siltumenerģijas daudzuma attiecība pret šajā laikā patērēto, pēc kurināmā zemākās siltumspējas noteikto siltumenerģijas daudzumu;

2.5. siltuma avots - tehnoloģisku iekārtu, būvju un infrastruktūras kopums, kas paredzēts siltumenerģijas ražošanai;

2.6. siltumtīklu neto lietderības koeficients – centralizētās siltumapgādes sistēmas lietotājiem noteiktā laika intervālā piegādātā siltumenerģijas daudzuma attiecība pret šajā laikā no siltuma avota saņemtās siltumenerģijas daudzumu.

**II. Prasības licencēta vai reģistrēta energoapgādes komersanta valdījumā esošām centralizētām siltumapgādes sistēmām**

3. Centralizētajai siltumapgādes sistēmai ir aprīkota ar tādu uzskaites mēraparatūru vai piegādātā cietā kurināmā daudzuma un kvalitātes uzskaites shēmu, kas ļauj mērījumu ceļā noteikt neto siltumenerģiju, centralizētās siltumapgādes sistēmas lietotāju noteiktā laika intervālā patērēto siltumenerģijas daudzumu, kā arī siltumenerģijas ražošanai patērēto kurināmā daudzumu.

4. Ja energoapgādes komersants nodarbojas tikai ar siltumenerģijas ražošanu, tas nodrošina uzskaites mēraparatūru vai piegādātā cietā kurināmā daudzuma un kvalitātes uzskaites shēmu, kas ļauj mērījumu ceļā noteikt neto siltumenerģiju un siltumenerģijas ražošanai patērēto kurināmā daudzumu. Tādā gadījumā uzskaites mēraparatūru vai piegādātā cietā kurināmā daudzuma un kvalitātes uzskaites shēmu, kas ļauj mērījumu ceļā noteikt centralizētās siltumapgādes sistēmas lietotāju noteiktā laika intervālā patērēto siltumenerģijas daudzumu, nodrošina energoapgādes komersants, kas nodarbojas ar siltumenerģijas pārvadi, sadali un pārdošanu centralizētās siltumapgādes sistēmas lietotājiem.

5. Ja energoapgādes komersants nodarbojas ar siltumenerģijas ražošanu, pārvadi, sadali un pārdošanu centralizētās siltumapgādes sistēmas lietotājiem, tas nodrošina uzskaites mēraparatūru vai piegādātā cietā kurināmā daudzuma un kvalitātes uzskaites shēmu, kas ļauj mērījumu ceļā noteikt neto siltumenerģiju, centralizētās siltumapgādes sistēmas lietotāju noteiktā laika intervālā patērēto siltumenerģijas daudzumu, kā arī siltumenerģijas ražošanai patērēto kurināmā daudzumu.

6. Izmantojot neto siltumenerģijas, centralizētās siltumapgādes sistēmas lietotāju noteiktā laika intervālā patērēto siltumenerģijas daudzuma, siltumenerģijas ražošanai patērētā kurināmā daudzuma un citu rādītāju mērījumus, energoapgādes komersants atbilstoši šo noteikumu pielikumam nosaka un reģistrē:

6.1. laikposmā no 1. novembra līdz 30. aprīlim ne retāk kā reizi 10 dienās un laikposmā no 1. maija līdz 31. oktobrim ne retāk kā divas reizes mēnesī, bet, ja par kurināmo tiek izmantots cietais kurināmais, tad ne retāk kā reizi mēnesī – siltuma avota energoefektivitātes rādītājus;

6.2. ne retāk kā reizi mēnesī – centralizētās siltumapgādes sistēmas energoefektivitātes rādītājus;

6.3. gada kopējos energoefektivitātes rādītājus, kurus komersants līdz nākamā gada 1. martam iesniedz Sabiedrisko pakalpojumu regulēšanas komisijai (turpmāk – regulators).

7. Sekojot centralizētās siltumapgādes sistēmas darbības rādītājiem, lai noteiktu efektivitātes uzlabošanas pasākumus un analizētu efektivitātes rādītāju pasliktināšanās iemeslus, atbilstoši šo noteikumu 9. punktā minētajām prasībām energoapgādes komersants siltuma avotu energoefektivitātes rādītājus reģistrē Energoefektivitātes rādītāju žurnālā (turpmāk – žurnāls).

8. Žurnāla esamību un žurnālā reģistrētos datus pārbauda regulators.

9. Prasības aprēķināmajiem un žurnālā reģistrējamajiem energoefektivitātes rādītājiem:

9.1. siltuma avota siltumenerģijas ražošanas neto lietderības koeficienta vērtības pie apkures katlu nominālās jaudas kalendārajā gadā nedrīkst būt zemākas par:

9.1.1. 92%, ja katlu iekārta izmanto gāzveida kurināmo;

9.1.2. 85%, ja katlu iekārta izmanto šķidro kurināmo;

9.1.3. 75%, ja katlu iekārta izmanto cieto kurināmo;

9.2. koģenerācijas elektrostacijā uzstādīto koģenerācijas iekārtu faktiskā kopējā enerģijas ražošanas lietderības koeficienta vērtības kalendārajā gadā nedrīkst būt zemākas par:

9.2.1. 80%, ja enerģijas ražošanā izmanto gāzveida vai šķidro kurināmo;

9.2.2. 75%, ja enerģijas ražošanā izmanto cieto kurināmo;

9.3. saules kolektora lietderības koeficients, kas noteikts tā sertifikāta pielikumā, nedrīkst būt zemāks par:

9.3.1. 70%, ja tiek izmantots vakuuma cauruļu saules kolektors;

9.3.2. 75%, ja tiek izmantots plakanais saules kolektors;

9.4. siltumsūkņu energoefektivitātes klase nedrīkst būt zemāka par C;

9.5. relatīvie siltuma zudumi siltumtīklā nedrīkst pārsniegt 19% gadā sākot ar 2018. gadu un 17% gadā sākot ar 2019. gadu.

**III. Licencēta vai Reģistrēta energoapgādes komersanta valdījumā esošo centralizēto siltumapgādes sistēmu atbilstības pārbaudes kārtība**

10. Licencēts vai reģistrēts energoapgādes komersants, kura valdījumā ir centralizētā siltumapgādes sistēma, ne retāk kā reizi gadā veic siltuma avotu dūmgāzu analīzi un regulē gaisa un kurināmā padeves attiecību, lai novērstu ķīmiski nepilnīgu kurināmā sadegšanu vai gaisa piesūkumus kurtuvē.

11. Regulators katru gadu izlases kārtībā apseko licencētus vai reģistrētus energoapgādes komersantus, kuru valdījumā ir centralizētās siltumapgādes sistēmas, lai pārbaudītu šo noteikumu 7. punktā minētā pienākuma izpildi.

12. Ja ir konstatēti šo noteikumu 6. un 7. punktā minēto pienākumu un šo noteikumu 9. punktā minēto rādītāju izpildes pārkāpumi, regulators uzdod komersantam sešu mēnešu laikā nodrošināt minēto pienākumu izpildi.

13. Ja ir konstatēti šo noteikumu 7. punktā minētā pienākuma izpildes pārkāpumi, regulators uzdod komersantam sešu mēnešu laikā nodrošināt šo noteikumu 7. punktā minētā pienākuma izpildi un papildus iesniegt reģistrētus šādu energoefektivitātes rādītāju mērījumus, kuri atbilst šādām pieļaujamām vērtībām kalendārajā gadā:

13.1. skābekļa koncentrācija dūmgāzēs atbilst katla iekārtas vai degļa izgatavotāja noteiktajām vērtībām, bet, ja tādas nav noteiktas, tās ir diapazonā no 2 līdz 3,5 tilpumprocentiem, bet, ja par kurināmo izmanto cieto kurināmo, tad tām jābūt diapazonā no 6 līdz 11 tilpumprocentiem;

13.2. elektroenerģijas patēriņš uz vienu saražotās siltumenerģijas vienību nepārsniedz 25 kWh/MWh;

13.3. tīkla ūdens piebarošanas daudzums nepārsniedz 0,25 m3 uz vienu tīklos nodotās siltumenerģijas MWh, izņemot gadījumus, kad komersantu valdījumāesošajos centralizētās siltumapgādes sistēmas tīklos vai siltuma avotos tiek veikta pārbūve vai atjaunošana vai tiek būvēti jauni tīkli.

14. Ja pēc atkārtotas pārbaudes tiek konstatēti šo noteikumu 12. un 13. punktā minēto pienākumu izpildes pārkāpumi, tiek uzsākta administratīvā akta piespiedu izpilde.

**IV. Noslēguma jautājumi**

15.Licencētu vai reģistrētu energoapgādes komersantu valdījumā esošām centralizētām siltumapgādes sistēmām šo noteikumu 9. un 13. punktu piemēro no 2018. gada 1. janvāra. Līdz 2016. gada 31. decembrim šajā punktā minētie energoapgādes komersanti iesniedz regulatoram attīstības un rekonstrukcijas plānu, kurā norādīts, kā tiks nodrošināta atbilstība šo noteikumu 9. un 13. punktā minētajām prasībām.

Ministru prezidents M.Kučinskis

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

valsts sekretāra pienākumu izpildītājs,

valsts sekretāra vietnieks R.Aleksejenko

02.03.2016. 11:43

1029

I.Ozoliņa,

67013175

Inguna.Ozolina@em.gov.lv